„ Sá stórhugi , sem gleymir stríðinu en seilist eftir sigrinum “ Matthías Jochumsson spyr í Þjóðólfi árið 1874 hvað sé sannur þjóðvilji og svarar : „ Það er almenn framfarastefna í landinu , bygð á frjálslyndi , viti og réttvísi . Með þess konar þjóðvilja stendr og fellr velferð og hamingja vor . Kærir landsmenn ! Þjóð vor er enn skamt á veg komin , ekki einungis í verkunum , heldr í sannri menntan , sem er frelsisins andlegi grundvöllr . En allt er bætt ef andinn lifir , framfaralöngunin , lífskjarkurinn , metnaðurinn , sá stórhugi , sem gleymir stríðinu en seilist eftir sigrinum . “ Þessi sýn sem séra Matthías setur fram er grundvölluð á upplýsingarstefnunni og þeirri framfaratrú sem Framsóknarflokkurinn og Samvinnuhreyfingin byggir síðar á og byggir enn . Tímarnir eru ólíkir en sýnin hin sama . Sumir segja að tímarnir séu flóknari nú áður og líta til hinna „ gömlu góðu daga “ með söknuði . Það eina sem truflar slíka fortíðarþrá er að aðstæður hins almenna manns hafa aldrei verið betri en nú . Einfaldleiki fortíðarinnar og hörð lífsbarátta stenst ekki fjölbreytileika og tækifæri okkar tíma þótt að sjálfsögðu megi gera betur á mörgum sviðum . Sanngjarnar leikreglur Samfélagið breytist stöðugt . Rannsóknir sýna að Ísland býr við mesta félagslega hreyfanleika allra þjóða sem þýðir að fólk getur unnið sig hratt upp með menntun og dugnaði . Samvinna er lykillinn að framförum Síðustu ár hafa verið umbrotatími í stjórnmálum víða um heim : Brexit , forsetakosningar í Bandaríkjunum , uppgangur popúlista víða í Evrópu og gul vesti eru allt dæmi um öfgavæðingu samfélaga . Ólíkt flestum nágrannalöndum okkar var niðurstaða síðustu alþingiskosninga ríkisstjórn sem endurspeglar allt pólitíska litrófið frá vinstri til hægri og er grunnur að stöðugleika sem við hljótum flest að vera sammála um að sé mikilvægur . Umræðan er hins vegar oft öfgafull og hlutum snúið á hvolf : Samvinna er svik , trúnaður er leynd , bjartsýni er naívismi . Hafi Íslendingar þó eitthvað að kenna heiminum varðandi stjórnmál þá er það að samvinna skilar okkur áfram . Við í Framsókn lítum á verkefni sem þarf að vinna frekar en vandamál sem þarf að leysa . Samtakamáttur og samvinna eru lykilinn að því að færa okkur fram á við . Við horfum á þann góða grunn sem samfélagið byggir á og styðjum við breytingar á því sem þarf að laga . Framsókn er ekki flokkur byltinga , við erum flokkur framfara sem byggjast á menntun , dugnaði og hugsjónum . Við erum ekki margar þjóðir Við erum fámenn þjóð í stóru landi . Við erum ekki margar þjóðir . Hagsmunir okkar fara að mestu leyti saman þótt stundum skerist í odda . Nú , eins og áður , er menntun og atvinna grunnurinn að framförum og auknum lífsgæðum . Framsókn hefur átt stóran þátt í að byggja það samfélag sem við búum í . Við getum litið yfir 100 ára sögu fullveldisins og séð að áhersla flokksins hefur verið á atvinnu , menntun , velferð og frjálslyndi . Fjölbreytt baráttumál flokksins hafa til dæmis skilað sjálfsögðum réttindum feðra til fæðingarorlofs og hjónaböndum samkynhneigðra . Margar þjóðir standa frammi fyrir vandamálum sem tengjast því að hópar innan samfélagsins einangrast og fordómar skjóta rótum . Mér hefur stundum dottið í hug að Ísland ætti að vera of lítið fyrir átök og fordóma því að í okkar litla samfélagi þarf mikla orku til að vera illa við einhvern einstakling af því hann tilheyrir einhverjum sérstökum hópi . Fordómar láta undan við samtöl og samskipti . Við höfum öll ólík hlutverk í samfélaginu og án hvert annars værum við veikari heild . Skynsemin verður að ráða Eftir fordæmalausa aukningu kaupmáttar frá síðustu kjarasamningum spá margir erfiðum vetri á vinnumarkaði . Ríkisstjórnin hefur fundað reglulega , alls fjórtán sinnum , með aðilum vinnumarkaðarins og þannig undirstrikað mikilvægi þess að skynsemi á báða bóga ráði för í komandi samningaviðræðum . Það er áríðandi að fólk setjist niður og komi sér að minnsta kosti saman um mælikvarða og markmið til að niðurstaða náist sem skilar okkur áfram fremur en aftur á bak . Heiðarleg , sanngjörn og opin stjórnmál Spilaborg eða „ House of Cards “ er ekki heimildarmyndaröð um íslensk stjórnmál þótt sumir virðist líta svo á . Þingmenn vinna að heilindum að þeim verkum sem þjóðin hefur kosið þá til þótt stundum fari einstaka út af sporinu . Mikilvægt er að við höldum stjórnmálaumræðu okkar heiðarlegri , opinni og sanngjarnri . Átök í stjórnmálum og í samfélaginu eru eðlileg svo lengi sem þau grundvallast á baráttu hugmynda . Rökræður eru leið samfélaga að niðurstöðu , að þjóðvilja , eins og Matthías nefndi það í Þjóðólfi . Þeir eru þó til sem líta á pólitísk átök sem persónulegar árásir en sagan sýnir að slíkum mönnum reynast stjórnmálin og sagan erfið . Samhljómur í umhverfismálum Heimurinn stendur frammi fyrir umfangsmiklum og knýjandi verkefnum þar sem umhverfismál eru í brennidepli . Stór skref hafa verið stigin af ríkisstjórn Íslands á fyrsta starfsári hennar . Það er líka rétt að hafa í huga að þegar kemur að umhverfismálum er samhljómur í máli flestra stjórnmálamanna um að sjálfbær þróun sé lykilatriði . Enginn flokkur er með það á stefnuskrá sinni að ráðast í frekari uppbyggingu mengandi stóriðju eða byggingu risavirkjana . Það er einfaldlega ekkert annað í boði en að við hysjum upp um okkur og tökumst á við verkefnin framundan . Hér verður skynsemin að ráða för . Þau eru falleg tímamótin þegar ár mætir ári og sólin lengir dvöl sína með okkur dag frá degi . Hækkar sól , hækkar brá og við göngum léttum sporum inn í nýtt ár með ný verkefni . Styðjum hvort annað til góðra verka og hugsum til orða þjóðskáldsins í Sigurhæðum : „ En allt er bætt ef andinn lifir , framfaralöngunin , lífskjarkurinn , metnaðurinn , sá stórhugi , sem gleymir stríðinu en seilist eftir sigrinum . “ Gleðilegt ár . Sigurður Ingi Jóhannsson , formaður Framsóknar Greinin birtist fyrst í Morgunblaðinu 31. desember 2018 .